## Predsjednik Vlade Crne Gore Duško Marković

## Obraćanje na otvaranju Hotela „Jadran Iberostar“

## Perast, 19. jul 2018.

Dame i gospodo,

Uvaženi prijatelji,

Nije prošlo mnogo od kada smo u maju ove godine otvorili adaptirani Hotel *Rivijera Njivice* koji posluje u sastavu hotelske grupacije Iberostar.

Danas sa predstavnicima kompanija Imobilia i Belvi, sada već mogu kazati – prijateljima Crne Gore – prisustvujem otvaranju još jednog hotela koji će poslovati u sastavu ove hotelske grupacije.

Tim prije, posebno mi je zadovoljstvo da čestitam investitorima na realizaciji projekta Hotela *Jadran-Iberostar*, kategorije 5 zvjezdica. A ovo je ujedno i 40. hotel koji otvaramo u mandatu ove Vlade. (33 u 2017. i 7 u 2018.)

Dozvolite mi da saopštim da ovo pred nama i oko nas – nije samo investicija, već primjer kako se naslijeđeno bogatstvo pretvara u opšte dobro i doprinos zajedničkom interesu.

Palata Smekja danas je jedan od prvih uspješnih objekata kulturnog turizma, koji legitimiše zemlju jedinstvene kulture i jedinstvenog turističkog potencijala.

Ova zgrada bila je zapostavljena, i bez svoje šire upotrebne vrijednosti. Reprezentativno zdanje barokne arhitekture Perasta platilo je danak višedecenijskoj službi za potrebe fabrike konfekcije.

Ta uloga, i takvo stanje, bilo je uvod u njegovu devalvaciju, pa i ruiniranje, sa opasnostima da i njegova kulturna vrijednost bude umanjena.

Zbog toga pozdravljam investitora koji je imao viziju društvene odgovornosti, i jednako koliko i Država, osjećao potrebu da zaštiti kulturno dobro, pretvarajući ga u jedan od najmarkantnijih objekata Crne Gore i ovog dijela Jadrana.

Siguran sam da sa novim ruhom, ovaj hotel u Perast vraća duh ugledne porodice Smekja, baš onako kako je Petar Smekja poslije čuvenog trgovačkog poduhvata brodom Leon Koronato, doprinio privrednom povezivanju baltičkih zemalja sa Venecijom u XVIII vijeku.

Zato želim baš odavde da poručim da cilj ove Vlade nije da se hvalimo onim što imamo u Crnoj Gori, već da se to što imamo stavi u funkciju razvoja i prosperiteta!

Palata Smekja sada je Hotel *Jadran-Iberostar*, i bez obzira na nekadašnju namjenu ovog objekta, ovaj projekat već stoji uz rame sa Porto Montenegrom, Porto Novim, Lušticom.

Tek u takvom razvojnom nizu duž Boko-kotorskog zaliva, Crna Gora čuva svoje mjesto reprezentativne destinacije na Jadranu. I još jedno sam uvjeren – u sigurnim rukama hotelske grupacije Iberostar, Perast i hotel Jadran dočekuju svoje uspješne i zlatne dane!

Dame i gospodo,

Sa stopom ekonomskog rasta od 4,3% u 2017. godini i nadovezujućim rastom od 4,5% u prvom kvartalu 2018. godine, trend pozitivnih ekonomskih kretanja nastavio se i u drugom kvartalu ove godine. Tome je naročito doprinijela industrijska proizvodnja koja je u prvih pet mjeseci povećana za 31,2%. No, rast ekonomije u 2018. godini dominantno je oslonjen na snažni investicioni ciklus i pozitivna kretanja u sektoru turizma.

Osim odlučnosti Vlade da obezbijedi sve preduslove za povećanje investicija i razvoj turizma, iza ovakvih rezultata stoje i renomirani svjetski hotelski brendovi poput: Amana, Ramade, *Karisme*, *Iberostara*, *Sheratona*, *Regenta* i *Hiltona*. Ali i činjenica da su već ugovoreni i da se radi na izgradnji ili rekonstrukciji hotela kojim će upravljati brendovi *One&Only* (koji je prvi u Evropi), *Falksteiner*, *RitzCarlton* i *Chedi*.

Zato je i obaveza Vlade da podstiče i obezbjeđuje razvoj kvalitetne energetske infrastukture, da razvija aerodrome i izgrađuje puteve. Podsticaj našim naporima dao je i nedavno održan samit u Londonu na kojem je Investicioni okvir za Zapadni Balkan, u okviru Berlinskog proesa, opredijelio bespovratnu finansijsku podršku projektu budvanske zaobilaznice kao dijela jadransko‐jonske brze saobraćajnice u iznosu od 42,1 miliona eura.

Nakon realizacije ovakvih projekata, ekonomski rast i rekordi u turizmu neće biti privremeni trend – već konstanta i obilježje razvijene Crne Gore!

Svjesni smo da uspjeh ne dolazi sam od sebe. Zato smo odlučno „zasukali rukave“ kako bi u cijeloj Crnoj Gori, od Herceg Novog do Žabljaka, od Ulcinja do Kolašina, započeli valorizaciju važnih razvojnih potencijala. Ponosni smo što od najvećeg projekta – a to je autoput, preko razvoja ski-centara na sjeveru, do projekata lokalne infrastrukture, već imamo značajne rezultate, i što podižemo stepen poštovanja rokova.

Uvaženi prijatelji,

Pretvaranje palate Smekja u prestižni Hotel *Iberostar-Jadran* je potvrda rada i vizije naših prijatelja i partnera – da se kulturna dobra i reprezentativni objekti ne štite statično, i samo zakonom.

Naprotiv, najbolje ćemo ih sačuvati predanim radom i odgovornošću prema društvu i njegovom nasljeđu.

Pored ovoga, investitor zaslužuje čestitke i zbog toga što je baš na ovom projektu i na ovom mjestu, zajedničkim naporima, pružen otpor potencijalnim oponentima razvoja i napretka savremene Crne Gore.

A našu odlučnost da predano radimo na interesima Crne Gore i njenih građana, uz više nego jasnu podršku inostranih partnera, potvrđuje, između ostalih, i današnja prilika.

Hvala vam na pažnji!